钦定古今图书集成/理学汇编/文学典/第123卷 > 《答韦珩示韩愈相推避以文墨事书》
## 钦定古今图书集成/理学汇编/文学典/第123卷 > 《答韦珩示韩愈相推避以文墨事书》

前人

足下所封示退之书云：“欲推避仆以文墨事，且以励
足下。”若退之之才，过仆数人，尚不宜推避于仆，非其
实可知，固相假借为之词耳。退之所敬者，司马迁、扬雄。迁于退之，固相上下。若雄者，如《太元法言》及《四愁
赋》，退之独未作耳。使作之，加恢奇，至他文，过扬雄远
甚。雄之遣言措意，颇短局滞涩，不若退之猖狂恣雎，
肆意有所作。若然者，使雄来尚不宜推避，而况仆邪！
彼好奖人善，以为不屈已善不可奖，故慊慊云尔也。
足下幸勿信之。且足下志气高，好读南北史书，通国
朝事，穿穴古今，后来无能和。而仆稚𫘤，卒无所为，但
沬趄文墨笔砚浅事。今退之不以吾子励仆，而反以
仆励吾子，愈非所宜。然《卒篇》欲足下“自挫抑，合当世
事以固当，虽仆亦知无出此。吾子年甚少，知己者如
麻，不患不显，患道不立耳。”此仆以自励，亦以佐退之
励足下。不宣。宗元顿首再拜。